સુબ્રહ્મણ્યમ સ્વામીની એક ઓળખ પિટિશન સ્વામી તરીકેની પણ છે. તેમણે અસંખ્ય મુદ્દાઓ પર સુપ્રીમ કોર્ટમાં પિટિશનો કરી છે અને 2G સ્પેક્ટ્રમ કૌભાંડ જેવાં સ્કૅમ પણ પ્રકાશમાં લાવ્યાં છે. ૧૯૯૬માં તેમણે જયલલિતા સામે બેહિસાબ સંપત્તિનો કેસ માંડ્યો અને એમાં જયલલિતાને ચાર વર્ષની સજા થયેલી. રાજકારણીઓના ફોન ટૅપ કરાવવાના પ્રકરણમાં ૧૯૮૮માં તેમને લીધે રામકૃષ્ણ હેગડેએ ખુરસી છોડવી પડી હતી. ૧૯૮૭માં મેરઠના હાશિમપુરામાં પોલીસ-કસ્ટડીમાં થયેલા મુસ્લિમ યુવાનોનાં મોત સામે સ્વામી જંતરમંતર પર અઠવાડિયું ઉપવાસ પર બેઠા હતા, પરંતુ તેમનો સૌથી સનસનાટીભરેલો ખુલાસો એટલે નવેમ્બર-૨૦૦૮નો 2G સ્પેક્ટ્રમ કૌભાંડ. તેમણે તત્કાલીન વડા પ્રધાન ડૉ. મનમોહન સિંહને પાંચ પત્ર લખીને એ. રાજાની સામે એ કૌભાંડમાં કેસ ચલાવવાની માગણી કરી. એના પર કોઈ પ્રતિક્રિયા ન આવી એટલે સ્વામીએ જાતે જ સુપ્રીમ કોર્ટમાં કેસ કર્યો અને CBIની તપાસની માગણી કરી. ઈવન ત્યારના કમ્યુનિકેશન્સ મિનિસ્ટર કપિલ સિબલની સામેલગીરી વિના 2G ટેલિકૉમ સ્પેક્ટ્રમની નવેસરથી હરાજી કરાવવાની પણ માગણી કરી. એ કૌભાંડ સ્વતંત્ર ભારતનું સૌથી મોટું કૌભાંડ ગણાય છે. તેમણે તો સોનિયા ગાંધી, ગૃહપ્રધાન પી. ચિદમ્બરમ સહિત પ્રાઇમ મિનિસ્ટર ઑફિસ સામે પણ કાર્યવાહી ચલાવવાની માગણી કરેલી. સ્વામીની પિટિશનગીરીને કારણે જ એ. રાજાએ સારોએવો સમય તિહાડ જેલમાં કાઢવો પડેલો.